OBRAZLOŽENJE

1.KONTEKST PRIJEDLOGA

•Razlozi i ciljevi prijedloga

Sporazum o znanstvenoj i tehnološkoj suradnji između Europske zajednice i Vlade Republike Indije (dalje u tekstu „Sporazum”) potpisan je u New Delhiju 23. studenoga 2001. te je stupio na snagu 14. listopada 2002. Člankom 11. točkom (b). Sporazuma propisano je da se on „sklapa na početno razdoblje od pet godina te se može produljiti dogovorom stranaka nakon evaluacije tijekom posljednje godine svakog sljedećeg razdoblja”. Sporazum je do sada produljen dva puta; Vijeće je odobrilo produljenje 2009. i 2015., oba puta za dodatno razdoblje od pet godina.

Postojeći Sporazum prestaje važiti 17. svibnja 2020.

Evaluacijom koju je provela Komisija jasno je utvrđeno da je Sporazum važan okvir za olakšavanje suradnje između EU-a i Indije u zajedničkim prioritetnim područjima znanosti i tehnologije kojom se ostvaruju obostrane koristi. Posljednjih je godina u okviru programa Obzor 2020. u suradnji s Odjelom za znanost i tehnologiju i Odjelom za biotehnologiju na temelju zajedničkog poziva za projekte u području voda odabrano sedam projekata u ukupnom iznosu od 30 milijuna EUR; u suradnji s Odjelom za biotehnologiju odabrana su tri projekta na temelju zajedničkog poziva za cjepiva nove generacije ukupne vrijednosti od 30 milijuna EUR; pokrenute su dvije inovacijske inicijative: mreža inkubatora i platforma za inovacije, a njihovi su se sudionici povezali u više od 20 partnerstava za inovacije. Osim toga, Istraživački odbor za znanost i inženjerstvo (SERB) i Europska komisija potpisali su provedbeni dogovor radi olakšanja mobilnosti indijskih znanstvenika kako bi oni mogli dobiti bespovratna sredstva Europskog istraživačkog vijeća. Odjel za biotehnologiju i Ministarstvo geologije uspostavili su dva mehanizma za sufinanciranje kako bi se među više od 50 poziva u okviru programa Obzor 2020. financirali uspješni kandidati iz Indije.

U interesu je EU-a produljiti ovaj Sporazum radi nastavka znanstvene i tehnološke suradnje i njezina olakšanja u područjima od obostranog interesa te radi postizanja tehnološkog napretka koji donosi koristi europskoj znanstvenoj zajednici i povećanja pristupa indijskom tržištu zahvaljujući zajedničkoj suradnji.

Sporazum je ključan za međusobno razumijevanje područja znanosti i inovacija te zajedničko utvrđivanje prioritetnih područja od obostranog interesa u pogledu međunarodne suradnje u istraživanjima i inovacijama. Njime se pruža pravni i administrativni okvir za raspravu o načinima suradnje, čime se osigurava dobra i pravedna dodjela sredstava za istraživanja i inovacije u područjima koja su u skladu s interesima i politikama EU-a i koja se mogu prilagoditi interesima i potrebama Indije.

Pruža se i koristan forum za ocjenu dosadašnje suradnje i utvrđivanje budućeg djelovanja, među ostalim u vezi s temama koje omogućuju djelotvornu suradnju, kao što su otvoreni pristup i načela otvorenih inovacija.

U New Delhiju je 1. ožujka 2019. održan sastanak zajedničkog upravnog odbora Indije i EU-a, uspostavljenog Sporazumom, na kojem su obje stranke primile na znanje namjeru da se Sporazum produlji na još pet godina bez izmjena nakon evaluacije provedene u skladu s člankom 11.

Sadržaj produljenog Sporazuma bit će jednak sadržaju postojećeg Sporazuma kako se o njemu raspravljalo i kako je u raspravi dogovoreno s indijskim partnerima. Na temelju produljenog Sporazuma neće nastati nova prava i obveze za EU, nego će se produljiti trajanje pravnog režima koji između stranaka već postoji u području znanstvene i tehnološke suradnje.